钦定古今图书集成/明伦汇编/宫闱典/第127卷 > 抱嶷
## 钦定古今图书集成/明伦汇编/宫闱典/第127卷 > 抱嶷

按《魏书阉官传》：“抱嶷字道德，安定石唐人，居于直谷。
自言其先姓杞，汉灵帝时，杞匡为安定太守，董卓时
惧诛，由是易氏，即家焉。无得而知也。幼时陇东人张
干王反叛，家染其逆。及干王败，父睹生逃逸得免，嶷
独与母没入京都，遂为宦人。小心慎密，恭以奉上，沉
迹冗散，经十九年。后以忠谨被擢，累迁为中常侍、安”
西将军、中曹侍御尚书，赐爵安定公。自总纳言，职当
机近，诸所奏议，必致抗直。高祖文明太后嘉之，以为
殿中侍御尚书，领中曹如故，以统宿卫。俄加散骑常
侍。高祖太后每出游幸，嶷多骖乘，入则后宫导引。太
后既宠之，乃征其父睹生拜太中大夫，赏赐衣马。睹
生将退，见于皇信堂，高祖执手谓之曰：“老人归途几
日可达，好慎行路。”太和十二年，迁都曹，加侍中、祭酒、
尚书，领中曹侍御。后降爵为侯。睹生卒，赠秦州刺史，
谥曰靖。赐黄金八十斤，缯彩及绢八百疋，以供丧用。
并别使慰劳，加嶷大长秋卿。嶷老疾，请乞外禄。乃以
为镇西将军、泾州刺史，特加右光禄大夫。将之州，高
祖饯于西郊乐阳殿，以御白羽扇赐之。十九年，被诏
赴洛，以刺史从驾南征，常参侍左右，以嶷耆旧，每见
劳问，数追称嶷之正直，命乘马出入行禁之间，与司
徒冯诞同例。军回还州，自以故老前宦，为政多守往
法，不能遵用新制，侮慢旧族，简于接礼。天性酷薄，虽
弟侄甥婿，略无存润。后数年，卒于州。先以从弟老寿
为后，又养太师冯熙子次兴。嶷死后，二人争立。嶷妻
张氏致讼经年，得以熙子为后。老寿亦仍陈诉，终获
绍爵。次兴还于本族，给奴婢三十口。嶷前后赐赏，奴
婢牛马盖数百千，他物称是。老寿凡薄，酒色肆情。御
史中尉王显奏言：“风闻前洛州刺史阴平子石荣、积
射将军抱老寿，恣荡非轨，易室而奸，臊声”布于朝野，
丑音被于行路。即摄鞫问，皆与风闻无差，犯礼伤化，
老寿等即主。谨案石荣，籍贯兵伍，地隔宦流，处世无
入朝之期，在生绝冠冕之望，遭时之运，逢非次之擢，
以犬马延慈，簪履恩念，自微至贵，位阶方岳。不能怀
恩感德，上酬天施，迺咎彰遐迩，向秽京墟。老寿种类
无闻，氏姓莫纪，丐乞刑馀之家，覆养阉人之室，蒙国
殊泽，预班爵序，正宜治家假内。〈疑〉教诫闺庭，方恣其
泾，奸换妻易妾荣前在洛州，远迎老寿妻常氏，兵人
千里，疲于道路。老寿同《敝笱》之在梁，若其原〈疑〉“之无
别，男女三人，莫知谁子。人理所未闻，鸟兽之不若。请
以见事免官，付廷尉理罪，鸿胪削爵。”诏可。老寿妻常
氏，万敌弟女也。老寿死后，收纪家业，稍复其旧，奴婢
尚六七百人，三女并嫔贵室。为老寿祖父皆造碑铭，
自洛就乡而建之西方云直谷出二贵人。石荣者，从
主书，稍进为州。自被劾后，遂便废顿。子长宣，武定中，
南兖州刺史。与侯景反，伏法。